**RELACION**

**PËR**

**DISA SHTESA DHE NDRYSHIME NË LIGJIN NR 9636, DATË 6.11.2006**

**“PËR MBROJTJEN E SHËNDETIT NGA PRODUKTET E DUHANIT”, TË NDRYSHUAR**

1. **QËLLIMI I PROJEKTAKTIT DHE OBJEKTIVAT QË SYNOHEN TË ARRIHEN**

Ky projektligj është hartuar nga Ministria e Shëndetësisë dhe Mbrojtjes Sociale, qëllimi i këtij projektligji është mbrojtja e shëndetit nga produktet e duhanit dhe rritja e monitorimit të duhanpirjes në Republikën e Shqipërisë.

Të sigurojë mbrojtjen e shëndetit të popullatës nga produktet e duhanit .Te forcohet roli monitorues i Inspektoratit përgjegjës për Shëndetësinë, në lidhje me zbatimin e ligjit për mbrojtjen e shëndetit nga duhani.

1. **VLERËSIMI I PROJEKTAKTIT NË RAPORT ME PROGRAMIN POLITIK TË KËSHILLIT TË MINISTRAVE, ME PROGRAMIN ANALITIK TË AKTEVE DHE DOKUMENTE TË TJERA POLITIKE**

Projektligji është në përputhje me objektivat e parashikuara në programin e qeverisë.

Projektakti është i parashikuar në programin e përgjithshëm analitik të projektakteve që do të paraqiten gjatë vitit 2019, për shqyrtim, pranë Këshillit të Ministrave.

 **ARGUMENTIMI I PROJEKTLIGJIT LIDHUR ME PËRPARËSITË, PROBLEMATIKAT, EFEKTET E PRITSHME**

Duhanpirja është një nga faktorët kryesorë të riskut për sëmundjet kronike të cilat janë shkaku kryesor i sëmundshmërisë dhe vdekshmërisë në vend. Prevalenca e duhanpirjes ngelet ende e lartë në vendin tonë dhe është e rëndësishme të reduktohet në mënyrë që të reduktohen edhe sëmundjet kronike. Ligji për mbrojtjen e shëndetit nga produktet e duhanit ka shërbyer si instrument kyç për kontrollin dhe rregullimin e produkteve të duhanit në vitet e fundit, duke dhënë rezultate pozitive. Këto rezultate konkretizohen në trendin në rënie të prevalencës së duhanpirjes te meshkujt.

Pavarësisht kësaj, shumë aspekte të duhanpirjes dhe risqeve të lidhura me këtë fenomen ngelen të pa mbuluara nga ligji aktual. Këto aspekte përfshijnë mungesën e kuadrit rregullator për produktet e reja të duhanit që kanë hyrë në treg vitet e fundit, persistimin e promocionit indirekt të produkteve të duhanit pavarësisht se ligji nuk e lejon asnjë formë të promocionit të tyre dhe moszbatimin korrekt të masave ndëshkuese në rast shkelje administrative që lidhet me produktet e duhanit.

Projektligji vjen edhe në zbatim të politikave të Organizatës Botërore të Shëndetësisë për nmbrojtjen e shwndetit nga produktet e duhanit.

Ndryshimet ligjore të propozuara kanë për qëllim të bejnë rregullimet e meposhtme:

**Saktësimi i përkufizimeve të duhanit** dhe nënprodukteve të tij si dhe përfshirja në këtë kategori të produkteve të reja të duhanit. Kjo synon të përfshijë në kuadër rregullator çdo produkt ose nënprodukt duhani që është i dëmshëm për shëndetin e popullatës. Gjithashtu nëpërmjet këtyre saktësimeve synohet të forcohet kontrolli i duhanit dhe të shmangen rastet abuzive.

**Detyrimi i prodhuesve dhe/ose importuesve të produkteve të duhanit për të informuar** Ministrinë e Shëndetësisë dhe Mbrojtjes Sociale për hyrjen në treg të produkteve të reja të duhanit synon të mbajë të informuar organet përkatëse për dinamikën e hyrjes së produkteve të reja në treg, karakteristikat e tyre dhe për efektet negative që ata kanë në popullatë. Pasja e këtij informacioni pritet të mundësojë monitorim më të mirë të zbatimit të ligjit dhe të përshtatjes së tij në të ardhmen bazuar në produktet e reja që hyjnë në vend.

**Ndalimi i shitjes së paketave me numër të reduktuar cigaresh** apo me alterim të shijeve pritet të reduktojë blerjen e këtyre produkteve nga konsumatorë që nuk e përballojnë dot çmimin e një pakete të plotë apo nga konsumatorë për të cilët shija karakteristike e duhanit është një element i pakënaqshëm i duhanpirjes dhe në mungesë të shijeve alternative do zgjidhnin të mos konsumonin produktin konvencional.

**Ndalimi i promocionit të indirekt** nëpërmjet ngjyrave të logos së produkteve të duhanit dhe vendosjen e tyre në rafte të dukshme bëhet në kuadër të forcimi të kontrollit për moslejimin e promocionit dhe marketimit të produkteve të duhanit si një faktor që stimulon përdorimin e tij në popullatë.

**Ndalimi i përdorimit të cigares elektronike dhe duhanit me ngrohje në ambiente të mbyllura** duke aplikuar për të, të njëjtat rregulla si për format konvencionale të duhanpirjes synon mbrojtjen nga ekspozimi i pavullnetshëm ndaj produkteve të duhanit.

**Forcimi i masave ndëshkuese në rast moszbatimi të ligjit** ka për synim të forcojë implementimin e ligjit dhe shtimin e mbrojtjes për qytetarët që ekspozohen në mënyrë të pavullnetshëm ndaj tymit të duhanit, qoftë nga produkte konvencionale qoftë nga produkte inovative.

1. **VLERËSIMI I LIGJSHMËRISË, KUSHTETUTSHMËRISË DHE HARMONIZIMI ME LEGJISLACIONIN NË FUQI VENDAS E NDËRKOMBËTAR**

Projektligji hartohet në mbështetje në nenet 78 dhe 83, pika 1 të Kushtetutës së Republikës së Shqipërisë.

1. **VLERËSIMI I SHKALLËS SË PËRAFRIMIT ME ACQUIS COMMUNAUTAIRE (PËR PROJEKTAKTET NORMATIVE)**

Ky projektligj përafrohet pjesërisht me Direktivën 2014/40/Be E Parlamentit Europian dhe e Keshillit e datës 3 Prill 2014 “Mbi përafrimin e ligjit, rregullave dhe dispozitat administrative të shteteve anëtare rreth prodhimit, prezantimit dhe shitjes së duhanit dhe produkteve të duhanit dhe shfuqizimi i Direktivës 2001/37/KE.

# Gazeta Zyrtare e Komunitetit Europian, L 127/1, 29.4.2014, CELEX nr. 32014L0040

1. **PËRMBLEDHJE SHPJEGUESE E PËRMBAJTJES SË PROJEKTAKTIT**

Nga pikëpamja teknike, projektligji është hartuar në 7 nene.

Projektligji parashikon perkufizime të reja që lidhen me ndryshimin dhe shtesat e disa përkufizimeve si më poshtë vijon:

Këto ndryshime janë bërë në nenin 3 të ligjit aktual.

1. Pika 1 riformulohet si vijon:

*“1. Produkt duhani quhet çdo produkt i përbërë tërësisht ose pjesërisht nga gjethja e duhanit, që përdoret për tymosje, thithje, përtypje ose nuhatje duke përfshirë letrat, tubat dhe filtrat e dizenjuar për t’u përdorur me atë produkt, si dhe pajisjen ose pjesët e tjera që janë të nevojshme për ta përdorur produktin.”*

1. Pika 7 riformulohet si vijon:

*“7. Pirje duhani është ndezja, thithja dhe mbajtja në dorë e ndezur e çdo produkti duhani ku përfshihet duhani me ndezje, duhani me ngrohje, duhani pa tym, cigarja elektronike dhe shisha/nargjile.*

1. Pas pikës 18 shtohen pika 19, 20, 21, 22, 23, 24, 25, 26, 27, 28, 29, 30, 31, 32, 33 si vijon:

*“19. Cigare nënkupton mbështjellje duhani e cila mund të konsumohet nëpërmjet procesit të djegies së duhanit, përveç purove dhe cigarilove si dhe mbështjelljet e duhanit.”.*

*“20. Duhan kaush/për t’u dredhur nënkupton duhanin e grirë në fije të imta që përdoret për pirje pa përpunim të mëtejshëm industrial''.*

*''21. Duhan për llullë nënkupton duhanin e grirë trashë, i aromatizuar ose jo, për pirje me llullë.”*

*”22. Puro ose puretë nënkupton një mbështjellje me gjethe duhani të punuar vetëm nga duhani, që konsumohet për pirje nëpërmjet procesit të djegies.”*

 *“23. Pirja e duhanit shisha- e quajtur nargjile, nënkupton duhanin e aromatizuar, që mund të jetë i përzier me sheqer frutash ose melasë i cili kosumohet në formë tymi ose avulli, duke kaluar detyrimisht në një enë uji.”*

*“24. Duhani burnot nënkupton një produkt duhani pa tym, duhanin në formë pluhuri, i trajtuar me lëndë të ndryshme për thithje nëpërmjet hundës.”*

*“25. Duhan për përdorim oral nënkupton të gjitha produktet e duhanit për përdorim oral me përjashtim të atyre produkteve që janë për t’u thithur me hundë apo për përtypje, të prodhuara tërësisht ose pjesërisht prej duhanit, në forme pluhuri, grimcash apo të kombinuara së bashku, që paketohen në qeska poroze*.”

*“26. Duhan pa tym nënkupton një produkt duhani që nuk digjet, duke përfshirë duhanin për përtypje, duhanin për thithje me hundë, duhanin për përdorim oral dhe duhanin me ngrohje.''*

*“27. Tym nënkupton grimcat e ngurta ose të lëngëta në ajër dhe gazet e krijuara kur një material digjet së bashku me sasinë e ajrit që përthithet apo përzihet me masën, përfshirë edhe tymin e nxjerrë prej mushkërive gjatë duhanpirjes''.*

*“28. Djegie nënkupton një proces kimik oksidimi që ndodh me një shpejtësi aq të madhe sa të prodhojë nxehtësi dhe zakonisht dritë në formë inkandeshente ose flake.''*

*“29. Produktet e reja të duhanit nënkuptojnë produktet e duhanit që (a) nuk bëjnë pjesë në asnjë nga kategoritë e mëposhtme si: cigare, duhan kaush/për t’u dredhur, duhan për nargjile, puro, cigarillo, duhan për përtypje, duhan për thithje me hundë, duhan për përdorim nga goja dhe (b) vendosen në treg pas hyrjes në fuqi të këtij ligji.''*

*“30. Cigare elektronike nënkupton një produkt që mund të përdoret për konsum të avullit që përmban nikotinë me anë të një pjese që vendoset pranë gojës, ose çdo përbërës tjetër i atij produkti, duke përfshirë një mbajtëse, një depozitë dhe një pajisje pa mbajtëse ose depozitë. Cigaret elektronike mund të jenë një përdorimshe ose me rimbushje me anë të një ene për rimbushje dhe një depozite, ose mund të rikarikohet me një mbajtëse njëpërdorimshe.''*

*“31. Enë rimbushëse nënkupton një pajisje që mban një lëng me përmbajtje nikotine, e cila mund të përdoret për rimbushje të një cigareje elektronike.''*

*“32. Duhan me ngrohje nënkupton një produkt duhani posaçërisht i krijuar për t’u ngrohur që përdoret për të çliruar aerosol që përmban nikotinë dhe substanca të tjera, i cili thithet nga përdoruesit nëpërmjet gojës, duke përfshirë edhe pajisjen dhe sistemin ngrohës të nevojshëm për çlirimin e aerosolit.”*

“33. *Shije karakteristike nënkupton një shije apo erë të dallueshme e ndryshme nga ajo e duhanit, si rezulat i përdorimit të një lënde shtesë apo i një kombinimi lëndësh shtesë duke përfshirë, por pa u limituar në: fruta, barishte, alkol, sheqerëra, mentol ose vanilje; të cilat janë të kuptueshme para ose gjatë konsumit të produkteve të duahnit.”*

Neni 2 parashikon ndryshime në nenin 5 ku pas pikës 3 shtohen pikat 4, 5 dhe 6 me këtë përmbajtje:

*“4. Çdo njësi paketimi e cigareve elektronike dhe paketim i rimbushjeve të lëngut të nikotinës duhet të përmbajë informacion mbi instruksionet e përdorimit, kundërindikacionet, paralajmërimet për efekte anësore, shkallën e varësisë dhe toksicitetin si dhe detajet e kontaktit të prodhuesit ose importuesit.”*

*“5. Lëngu me përmbajtje nikotine vendoset në treg vetëm kur është në mbajtëseve të dedikuara për rimbushje me volum jo më shumë se 10 ml ose në formën e cigareve elektronike një përdorimshe me volum jo më shumë se 2 ml.”*

*“6. Nuk lejohet vendosja në treg e lëngut që përmban më shumë se 20mg/ml nikotinë”*

Neni 3 i projektligjit parashikon ndryshime në nenin 8 duke shtuar një paragraf me këtë përmbajtje:

“*Prodhuesit dhe/ose importuesit e produkteve të reja të duhanit, përfshirë cigaret elektronike dhe duhanin me ngrohje, janë të detyruar të njoftojnë  Ministrinë përgjegjëse për Shëndetësinë, për produktet e reja të duhanit. Ky lajmërim duhet dorëzuar në formë elektronike, jo më vonë se 30 ditë para hedhjes në treg të produktit. Njoftimi duhet të përmbajë:*

1. *informacion kontakti të prodhuesit ose importuesit në Shqipëri;*
2. *një përshkrim i detajuar i produktit,*
3. *instruksionet e lidhura me përdorimin e tij,*
4. *listën e përbërësve të produktit,*
5. *materialet e disponueshme të kërkimeve shkencore, rrezikun e varësisë dhe tërheqjen e produktit.”*

Në nenin 4 janë bërë disa ndryshime që lidhen me nenin11 duke shtuar paragrafët e mëposhtëm:

*“Ndalohet vendosja në treg e produkteve të duhanit me shije karakteristike.*

*Një njësi pakete cigare duhet të përmbajë të paktën 20 cigare. Një njësi pakete duhan për dredhje duhet të përmbajë jo më pak se 30 gram neto produkt duhani.”*

Në nenin 5 të projektligjit parashikohet të riformulohet fjalia e fundit e nenit 13 të ligjit si vijon:

 *“Ndalohet çdo lloj forme tjetër reklamimi i produkteve të duhanit, përfshirë promocionin indirekt përmes ngjyrave që përfaqësojnë logot e kompanive, ose promocionin nëpërmjet vendosjes së produkteve të duhanit në forma të caktuara në rafte dhe vitrina në pikat e shitjes.”*

**Një nen i rëndësishëm në projektligj është edhe neni 6 që parashikon një ndryshim në nenin 20 të ligjit si vijon:**

Në nenin 20, pas pikës 1 shtohet pika 1/1 me këtë përmbajtje:

*Për shkelje të nenit 15 dy herë brenda një perjudhe 3 mujorë subjekti i tatueshëm dënohet me gjobë sa dyfishi i gjobës së vendosura në gërmën ë/i të këtij neni.*

*Nëse subjekti i tatueshëm i penalizuar për herë të dytë gjendet përsëri në shkelje nenit 15 brenda një afati kohor 1 vjeçar atëherë ndaj tij vendoset gjobë në vlerën dhjetëfish i gjobës së vendosura në gërmën ë/i të këtij neni dhe pezullim të aktivitetit deri në shlyerjen e masave të gjobës.”*

1. **INSTITUCIONET DHE ORGANET QË NGARKOHEN PËR ZBATIMIN E KËTIJ AKTI**

Për zbatimin e këtij projektligji ngarkohet Ministria e Shëndetësisë dhe Mbrojtjes Sociale, ISHP dhe ISHSH.

1. **PERSONAT DHE INSTITUCIONET QË KANË KONTRIBUAR NË HARTIMIN E PROJEKTAKTIT**

Projektligji është iniciuar nga Ministria e Shëndetësisë dhe Mbrojtjes Sociale në bashkëpunim me grupin e punës i cili kreu një analizë të situatës aktuale nëpërmjet një vlerësimi të zbatimit të tij në të gjitha nivelet, pika të shitjes së produkteve të duhanit, mjedise publike, procesin e inspektimit nga ISHSH, nëpërmjet organizimit të vizitave vlerësuese nëpër rrethe, me pjesëmarrje të ekipeve të përbashkëta të MShMS-së, ISHP-së dhe ISHSH-së.

1. **RAPORTI I VLERËSIMIT TË TË ARDHURAVE DHE SHPENZIMEVE BUXHETORE**

Projektakti nuk parashikon efekte financiare në buxhetin e shtetit, pasi zbatimi i tij do të sgurohet nga strukturat aktuale të Ministrisë së Shëndetësisë dhe Mbrojtjes Sociale dhe institucionet e saj të varësisë.

**MINISTRI**

**Ogerta Manastirliu**

|  |
| --- |
|  |